Denzel Washington

**Denzel Hayes Washington, Jr.** (s. 28. joulukuuta 1954 Mount Vernon, New York) on yhdysvaltalainen Oscar-palkittu näyttelijä.

## Ura

Washington sai ensimmäisen elokuvaroolinsa televisioelokuvasta *Wilma* (1977). Läpimurtonsa suuren yleisön tietoisuuteen Washington teki näyteltyään 1980-luvun alussa sairaalasarjassa *[[Sairaalan syke (yhdysvaltalainen televisiosarja)|Sairaalan syke]]* (*St. Elsewhere*). Hän näytteli sarjassa sen alusta loppuun asti (1982–1988) hahmonaan tohtori Phillip Chandler.

Vuonna 1987 Washington esitti apartheidin vastustajaa Steve Bikoa Richard Attenboroughin elokuvassa *[[Huuto vapaudelle]]* ja sai Oscar-ehdokkuuden kategoriassa paras miessivuosa. Hän oli ehdolla samassa sarjassa myös vuonna 1990, jolloin hän voitti palkinnon suorituksestaan elokuvassa *[[Glory (vuoden 1989 elokuva)|Glory]]*.

Vuonna 1992 Washington esitti Malcolm X:ää Spike Leen samannimisessä elokuvassa. Washington ansaitsi suorituksellaan parhaan miespääosan Oscar-ehdokkuuden. Hän on esittänyt todellisiin henkilöihin perustuvia hahmoja *Huuto vapaudelle* -elokuvan ja *Malcolm X:n* jälkeen myös muun muassa elokuvissa *[[Hurricane (elokuva)|Hurricane]]* (nyrkkeilijä Rubin Carter), josta hän ansaitsi Oscar-ehdokkuuden, *[[Remember the Titans – titaanien taistelu]]* (valmentaja Herman Boone), *[[American Gangster]]* (huumeparoni Frank Lucas) ja *The Great Debaters* (kouluttaja ja runoilija Melvin B. Tolson).

Oltuaan kahdesti aiemmin ehdolla, Washington palkittiin vuonna 2002 parhaan miespääosan Oscarilla suorituksestaan elokuvassa *[[Training Day]]*, jossa hän esitti korruptoitunutta poliisia Alonzo Harrisia. Jo mainittujen lisäksi muita Washingtonin tunnetuimpia elokuvia ovat muun muassa *[[Pelikaanimuistio]]* ja *[[Philadelphia (elokuva)|Philadelphia]]*.

Washington teki vuonna 2002 debyyttinsä ohjaajana elokuvalla *[[Tapaus Antwone Fisher]]*. Washington esitti itse elokuvan toista pääosaa, psykiatri Jerome Davenportia. Vuonna 2007 sai ensi-iltansa hänen toinen ohjauksensa, *The Great Debaters*, jossa hän esitti pääosaa, Melvin B. Tolsonia.

Kahden Oscarin lisäksi Washington on voittanut myös useita muita elokuvapalkintoja, muun muassa kaksi Golden Globea, sivuosasta elokuvassa *Glory* ja pääosasta elokuvassa *The Hurricane*, ja kaksi Hopeista karhua Berliinin elokuvajuhlilta, elokuvista *Malcolm X* ja *The Hurricane*. Vuonna 2010 hänet palkittiin Tony-palkinnolla pääosaroolistaan August Wilsonin kirjoittamassa teatterinäytelmässä *Fences*. Washingtonin ohjasi näytelmästä *[[Fences|elokuvaversion]]*, joka sai ensi-iltansa vuonna 2016. Washington sai roolistaan  parhaan miespääosan Golden Globe -ehdokkuuden.

## Yksityiselämä

Denzel Washington vihittiin 25. kesäkuuta 1983 näyttelijä Pauletta Pearsonin kanssa, jonka hän tapasi elokuvan *Wilma* kuvauksissa. Pariskunnalla on neljä lasta: John David (s. 1984), Katia (s. 1987), Olivia (s. 1991) ja Malcolm (s. 1991).

Washington on harras kristitty. Vuonna 1995 hän lahjoitti 2,5 miljoonaa dollaria kirkon rakentamiseen Los Angelesissa. 

## Valikoitu filmografia

* *[[Huuto vapaudelle]]* (1987)
* *[[Glory (vuoden 1989 elokuva)|Glory]]* (1989)
* *[[Malcolm X (elokuva)|Malcolm X]]* (1992)
* *[[Purppuravyöhyke]]* (1995)
* *[[Hurricane (elokuva)|Hurricane]]* (1999)
* *[[Training Day]]* (2001)
* *[[American Gangster]]* (2007)
* *[[Lento (elokuva)|Lento]]* (2012)
* *[[The Equalizer: oikeuden puolustaja]]* (2014)
* *[[Fences]]* (2016)
* *[[Roman J. Israel, Esq.]]* (2017)
* *[[Gladiator II]]* (2024)

## Lähteet

## Aiheesta muualla

* 
*